Narva                                                                                                     02.02.2006 nr .........-k

Narva Linnavalitsuse 08.11.2004 korralduse nr 1108-k

“Konkursi väljakuulutamine Narva Kreenholmi 

Gümnaasiumi direktori vaba ametikoha täitmiseks”

kehtetuks tunnistamine

Korraldus kehtestatakse Haldusmenetluse seaduse (RT I 2001, 58, 354; 2002, 53, 336; 61, 375; 2003, 20, 117; 78, 527; 2005, 39, 308) § 64 lõike 1, § 66 lõike 1 ja § 67 lõike 1 ja 2 ning Haridusministri 26.08.2002.a. määruse nr 65 “Pedagoogide kvalifikatsiooninõuded” (RTL 2002, 96, 1486; 129, 1874; 2003, 4, 39; 131, 2104; 2004, 122, 1889; 2005, 6, 42)  § 8 alusel. 

                                        1.  ASJAOLUD JA MENETLUSE KÄIK

Narva Linnavalitsuse 08.11.2004 korraldusega nr 1108-k kuulutati välja konkurss Narva Kreenholmi Gümnaasiumi direktori vaba ametikoha täitmiseks. 

Konkursikomisjoni otsusega valiti 08.12.2004 välja konkursi võitja, kes Narva Linnavalitsuse 15.12.2004 korraldusega nr 1234-k kinnitati  Narva Kreenholmi Gümnaasiumi direktori ametikohale. 

Jõhvi Halduskohtu 26.04.2005 otsusega, mis jõustus Tartu Ringkonnakohtu otsusega 21.septembrist 2005.a., tunnistati kehtetuks konkursikomisjoni 08.12.2004 otsuse punkt 1 ja Narva Linnavalitsuse 15.12.2004 korraldus nr 1234-k. Kohus tuvastas muuhulgas, et konkursi läbiviimisel, võitja valikul ja tema ametisse kinnitamisel Narva Kreenholmi Gümnaasiumi direktori ametikohale ei järgitud Vabariigi Valitsuse 16.08.1999 määrusega nr 249 kinnitatud „Avalikele teenistujatele ning valitsusasutuste hallatavate riigiasutuste ja kohaliku omavalitsuse asutuse töötajatele, avalik-õiguslike juriidiliste isikute ja nende asutuste töötajatele ning arstina, farmatseudina või psühholoogina äriühingus, mittetulundusühingus ja sihtasutuses töötavatele või samal tegevusalal füüsilisest isikust ettevõtjatena tegutsevatele isikutele kohustuslikud eesti keele oskuse tasemed” punktis 10 alapunktis 3 sätestatut, mille kohaselt nõutakse kohaliku omavalitsuse töötajalt, kes on õppeasutuse juhiks, eesti keele oskust kõrgtasemel.

Peale riigikeele oskuse nõude on Narva Linnavalitsuse 08.11.2004 korralduse nr 1108-k punkti 3 kohaselt ette nähtud, et konkursil osalejatel peab olema kõrgem pedagoogiline haridus ja pedagoogiline tööstaaž vähemalt viis aastat. 

2. ÕIGUSLIKUD JÄRELDUSED

Eelpoolviidatud haldusasja arutamise käigus ilmnesid asjaolud, mille kohaselt Narva Linnavalitsuse 08.11.2004a. korralduse nr.1108-k punkt 3 ei vasta samuti haridusministri 26.08.2002 määrusega nr 65 kinnitatud “Pedagoogide kvalifikatsiooninõuded”  §-le 8. Narva Kreenholmi Gümnaasiumi direktori vakantse ametikoha täitmiseks korraldatud konkursil osalejatele Narva Linnavalitsuse 08.11.2004 korralduse nr 1108-k punkti 3 kohaselt esitatud nõuded ei vasta olulisel määral gümnaasiumi direktoritele esitatud kvalifikatsiooninõuetele, mis on ette nähtud haridusministri 26.08.2002 määruse nr 65 “Pedagoogide kvalifikatsiooninõuded” §-s 8. Viidatud sätte kohaselt on gümnaasiumi direktorile esitatavad kvalifikatsiooninõuded  alljärgnevad: 

1) pedagoogiline kõrgharidus ja vähemalt kolmeaastane pedagoogilise töö staaž ning läbitud 240-tunnine juhtimiskoolitus või;

2) muu kõrgharidus ja vähemalt viieaastane pedagoogilise töö staaž, omades vähemalt pedagoogi ametijärku, ning läbitud 240-tunnine juhtimiskoolitus või;

3) kõrgharidus ja vähemalt kolmeaastane samaväärse organisatsiooni juhtimise kogemus ning läbitud vähemalt 240-tunnine pedagoogikakursus ja 160-tunnine      koolijuhtimiskoolitus.

Seega Narva Linnavalitsuse 08.11.2004 korralduse nr 1108-k punkt 3 alusel kehtestatud  nõuded konkursil osalejatele ei arvesta täies ulatuses gümnaasiumi direktorile esitatud kohustuslikke kvalifikatsiooninõudeid vastava haridusministri 26.08.2002 määruse nr 65  “Pedagoogide kvalifikatsiooninõuded” ja seda §-s 8 sätestatud nõuetele kohustusliku täiendõppe läbimise osas sõltuvalt pedagoogilisest kõrgharidusest või muust kõrgharidusest ja pedagoogilise töö staažist või organisatsiooni juhi töökogemusest.

Vastavalt Haldusmenetluse seaduse § 54 on haldusakt õiguspärane, kui selle on välja andnud pädev haldusorgan õigusnormide alusel, mis kehtivad akti väljaandmise hetkel, ja vastavalt nendele on proportsionaalne, seal ei ole diskretsionaarse õigusega seotud vigu ning vastab formaalsetele nõuetele.

Seoses Narva Linnavalitsuse 08.11.2004 korralduse nr 1108-k punkti 3 mittevastavusega haridusministri 26.08.2002 määruse nr 65  “Pedagoogide kvalifikatsiooninõuded” § 8 nõuetele, on Narva Linnavalitsuse 08.11.2004 korraldus nr 1108-k selles osas mitteõiguspärane. Kuivõrd väljakuulutatud konkursi kvalifikatsiooninõuete muutmine pärast konkursi väljakuulutamist ja avalduste esitamist sellele konkursile ei ole õiguspärane ega kooskõlas võrdse kohtlemise põhimõttega, siis tuleb haldusakt tunnistada kehtetuks tervikuna, andes konkursile avaldused esitanud isikutele võimaluse osaleda uuel konkursil, esitades koos konkursil osalemise avaldusega muuhulgas ka tõendeid haridusministri 26.08.2002 määruse nr 65  “Pedagoogide kvalifikatsiooninõuded” §-s  8 nõuete täitmise osas.

Antud haldusakti mitteõiguspärasus on oluliseks põhjuseks selle kehtetuks tunnistamisel. Mitteõiguspärane haldusakt ei saa olla kohaseks õiguslikuks aluseks seadusega ettenähtud tegevuse sooritamisel, milleks on gümnaasiumi direktori vakantse ametikoha täitmiseks korraldatud konkursi läbiviimine.

Mitteõiguspärase haldusakti tunnistamine kehtetuks ei kitsenda konkursil osalejate seaduslikke õigusi ja huve ega ka õiguspärast ootust, kuna isiku seaduslikud õigused, huvid ja õiguspärane ootus ei saa põhineda juba selle vastuvõtmise ajal õigusvastane oleval haldusaktil. Haridustöötaja kõrgkvalifikatsiooni ja töökogemust nõudvale ametikohale kandideeriv isik on olnud eelduslikult kursis ka hariduselu reguleerivate õigusaktidega.
Narva Linnavalitsuse 08.11.2004 korralduse nr 1108-k kehtetuks tunnistamine ei puuduta konkursil osalejate usaldust, sest nimetatud haldusakti mitteõiguspärasus lähtub haridusministri 26.08.2002 määrusega nr 65 “Pedagoogide kvalifikatsiooninõuded” § 8 gümnaasiumi direktorile kehtestatud kvalifikatsiooninõuete õiguslikust regulatsioonist.

Narva Linnavalitsuse 08.11.2004 korralduse nr 1108-k kehtetuks tunnistamine ei pane konkursil osalejatele mingeid ülesandeid ega kohustusi ja ei võta neilt õigust osaleda uuel konkursil, mille läbiviimine põhineb õiguspärasel haldusaktil.  Narva Linnavalitsuse 08.11.2004 korralduse nr 1108-k kui mitteõiguspärase haldusakti kehtetuks tunnistamisel  ei teki kriteeriume, mis võimaldavad teha järelduse, et konkursil osalejate huvi  kaaluvad üles avalikkuse huvi, kuna avalikkuse huvi Narva Linnavalitsuse 08.11.2004 korralduse nr 1108-k kehtetuks tunnistamisel seisneb selles, et gümnaasiumi direktor peab olema valitud kehtivale seadusandlusele vastavate kriteeriumite kohaselt ja õiguspärase haldusakti alusel. 

3. OTSUS
Tulenevalt eeltoodust ja lähtudes Haldusmenetluse seaduse § 64 lõikest 1, § 66 lõikest 1 ja § 67 lõikest 1 ja 2 ning Haridusministri 26.08.2002 määruse nr 65 “Pedagoogide kvalifikatsiooninõuded” § 8,  tunnistada kehtetuks Narva Linnavalitsuse 08.11.2004 korraldus nr 1108-k.

4. VAIDLUSTAMINE
Halduskohtumenetluse seadustiku § 9 lõike 1 kohaselt võib käesoleva korralduse peale esitada kaebuse Tartu Halduskohtu Jõhvi kohtumajja 30 päeva jooksul arvates Narva Linnavalitsuse poolt korralduse teatavaks tegemise päevast.

5. KORRALDUSE TEATAVAKS TEGEMINE

Narva Linnavalitsusel teha korraldus teatavaks konkursil osalenud isikutele.

Tarmo Tammiste

Linnapea                                                                        
Endla Müür

